Xbox Series X ja Series S

Xbox Series X ja Xbox Series S ovat Microsoftin yhdeksännen sukupolven pelikonsolit, jotka julkaistiin 10. marraskuuta 2020. Ne korvasivat edeltäneen Xbox One -konsolisukupolven One X- ja One S -konsolimallit.

Suurin eroavaisuus konsolien välillä on siinä, että Series X sisältää levyaseman fyysisiä pelilevyjä ja muuta mediasisältöä varten, kun taas Series S:ssä ei ole lainkaan levyasemaa, joten kaikki sisältö on ladattava sille digitaalisesti. Lähestymistapa on siis samanlainen kuin kilpailevan Sonyn PlayStation 5 -konsolissa, joka sekin on saatavana joko levyasemalla tai ilman sitä.

Laitteisto

Xbox Series X 
Xbox Series X sisältää räätälöidyn yhden teratavun kokoisen NVME SSD -kiintolevyn nopeuttaen pelien latausaikoja ja mahdollistaen suuremmat ja rikkaammat pelimaailmat. Konsolin laskennallinen teho on 12 teraflopsia, eli kaksinkertainen edellisen Xbox-konsolisukupolven huippumalliin One X:ään verrattuna. Tuki 8K-pelaamiselle on valmiina konsolissa.

Konsoli käyttää Smart Delivery -toimintoa, jolla pelaajat voivat siirtää omistamansa Xbox Onen digitaaliset pelit suoraan Series X -konsolille.

Series X on väriltään aina mattamusta.

Xbox Series S 
Xbox Series S on täysin digitaalinen pelikonsoli ilman fyysistä levyasemaa, joten pelit on hankittava siihen ostamalla ja lataamalla ne Microsoftin pelikaupasta. Series S on tehoiltaan vastaava kuin Series X, mutta toisin kuin Series X, se ei kykene ajamaan pelejä 4K-resoluutiolla. Series S pystyy pyörittämään pelejä 1440p-resoluutiolla 60 tai 120 ruutua sekunnissa. Konsolin tallennustilana on 512 gigatavun suuruinen NVME SSD. Suositushinta oli 299 dollaria. Series S oli aluksi saatavana ainoastaan valkoisena.

Xbox Series S, kuten Series X, on yhteensopiva tuhansien pelien kanssa neljän Xbox-konsolisukupolven ajalta. Lisäksi Smart Delivery -pelien osalta saa digitaalisen pelin kerran ostettuaan pelistä aina parhaan version pelikonsolille, jolla pelaa. Kaikissa Xbox Game Studion peleissä on Smart Delivery -toiminto, joten näistä pelistä saa aina parhaan version riippumatta siitä, millä konsolilla pelaa. Kumppanien kehittämien pelien osalta Smart Delivery -tuesta on kerrottu kunkin pelin digitaalisella pelisivulla.

Kesäkuussa 2023 Microsoft julkisti mustan Xbox Series S -konsolin, jossa on muistia yksi teratavu. Se tuli myyntiin saman vuoden syyskuussa. Suositushinta on 349 dollaria, eli 50 dollaria 512 gigatavun muistilla varustettua mallia enemmän.

Ohjain 

Xbox Series X:n ja Xbox Series S:n ohjaimet muistuttavat ulkoasultaan Xbox Onen ohjainta, mutta niiden välillä on joitain eroavaisuuksia. Ohjaimessa on Elite-ohjaimen tapainen ristiohjain. Lisäksi siinä on uutena ominaisuutena Share-näppäin, jolla pelaaja voi ottaa kuvakaappauksia ja videoita. Xbox Series -konsolien ohjaimet ovat taaksepäin yhteensopivia Xbox One -konsolien kanssa, ja samoin myös kaikkia Onen ohjaimia voi käyttää Series-konsoleilla.

Xbox Series X ja Xbox Series S ominaisuuksien vertailu 
Taulukossa on listattu kahden konsolimallin ominaisuudet.

Kehitys 
Xbox Series X näytettiin julkisuudessa ensimmäistä kertaa vuoden 2019 The Game Awards -tilaisuudessa. Microsoft julkisti 8. syyskuuta 2020 kevyemmän ja edullisemman Xbox Series S -konsolin Series X:n rinnalle.

Xbox All Access 
Xbox All Access on tilauspalvelu, jossa kuukausimaksulla saa konsolin, jonka mukana tulee Xbox Game Pass Ultimate- ja EA Play -pelipalvelutilaukset.

Lähteet 

Xbox Series X ja Series S
Vuoden 2020 tekniikka